**Прилагани териториални мерки по БДП**

Анализът на събраната информация в началото на учебната 2019/2020 г. за осъществените дейности по БДП в училищата и детските градини на територията на София-град показва подобрение на качеството на материално-техническата база, необходима за обучението по БДП. Направеното сравнение с предходната година показва наличие на по-голям брой кабинети, повече площадки и наличие на повече велосипеди в училищата и детските градини, осъзнаване от страна на ръководствата на училищата и детските градини, че проблемите на обучението по безопасност на движението на учениците в училищната възраст и на децата в детските градини изискват както нов подход при актуализиране, структуриране и моделиране на учебното съдържание по пътна безопасност, така и нова по съдържание и характер методика. Обучението и възпитанието на децата и учениците и децата по БДП, е насочено към възпитаване на транспортна култура и формиране на умения да се опазят живи на пътя. Събраната информация показва, че в почти всички училища и детски градини на територията на София- град е ограничен достъпът на транспортни средства в дворовете. В 51 от училищата и в 23 детски градини е подсигурено присъствието на дежурен полицай. В 236 от 273 училища ежедневно се провежда 5 минутен инструктаж по БДП в края на последния учебен час. Почти всички училища и детски градини имат осигурена маркировка в районите си, в които пресичат учениците, като по този начин се създават по-безопасни условия за децата и учениците. Всички предприети мерки и действия в посока на подобряване на работата по БДП показват, че в столичните училища и ДГ, учителите и ръководствата на училищата и ДГ работят целенасочено за постигане на по-голяма ефективност от обучението с цел опазване живота и здравето на децата и учениците на територията на София-град.

РУО – София-град оказва методическа подкрепа и координиране на дейността на столичните образователни институции по БДП. Във връзка с Наредба № 8121з-194/ 21.02.2019 г. за определяне на реда за взаимодействие по обмен на информация, анализиране на пътнотранспортните произшествия с участие на деца и набелязване на мерки за тяхното ограничаване и намаляване на последствията РУО – София-град изготвя справки за осъществената дейност във връзка с ограничаване на ПТП с участието на деца и ученици.

На 26.09.2019 г. от 10.00 ч. в 199.ОУ „Св. Апостол Йоан Богослов“ – район „Подуяне“, в рамките на фондонабирателна кампания и с цел превенция на пътния травматизъм, БЧК в партньорство с РУО – София-град организира събитие – Европейски ден без загинали на пътя. Учениците са запознати с правилата за безопасно поведение на пътя от представители на Пътна полиция и организираха мълчаливо шествие на пешеходна пътека в памет на загиналите техни връстници.

**С писмо с изх. № РУО1-28754/08.10.2019 г. директорите на столичните детски градини и училища са** уведомени, че с цел намаляване на детския пътнотранспортен травматизъм, служители на отдел „Пътна полиция“ – СДВР ще продължат да посещават детски градини и училища на територията на град София за провеждане на лекции и беседи по пътна безопасност.

**С писмо с изх. № РУО1-32017/14.11.2019 г. директорите на столичните училища са** уведомени, че 17.11.2019 г. е обявен за Световен ден за възпоменание на жертвите от пътнотранспортни произшествия под мотото „Животът не е резервна част“ и че всички структури на МВР имат готовност да се включат в инициативите, които се организират в третата седмица на месец ноември. От Европейската федерация на жертвите от ПТП на Република България е предоставен достъп до материалите за Световния ден за възпоменание на жертвите от пътнотранспортни произшествия.

На 20.11.2019 г. в Национален дворец на децата (НДД) стартира националната кампания „Посланията на есенния лист“, чиято цел е да се фокусира вниманието на децата, учениците, водачите на моторни превозни средства (МПС) и на всички участници в движението върху необходимостта от засилване на вниманието и бдителността в есенно-зимните условия. Инициативата протече с детски празник, включващ образователни игри и викторини по безопасност на движението. Възпитаниците на НДД връчиха своите послания за спазване на правилата за движение по пътищата, прикрепени към есенен лист, на водачите на МПС. Инициативата се реализира с подкрепата и съдействието на МОН, РУО – София-град, Столична община, Главна дирекция „Национална полиция“ – Отдел „Пътна полиция“, Съюз на българските автомобилисти, Български червен кръст, Национално движение „Младежта за безопасност на движението“ и други партньори.

В Годишния план на РУО – София-град е предвидена текуща проверка „Организиране и провеждане на обучението по БДП в столичните детски градини и училища“ в две детски градини и две училища.